Diari Oficial de la Generalitat Valenciana


Sumari del DOGV 6694, del 18-01-2012 (2012/433)

RESOLUCIÓ de 10 de gener de 2012, de la presidenta del Consell Valencià de l'Esport, per la qual es convoquen subvencions destinades a les federacions esportives de la Comunitat Valenciana per al desenvolupament de programes de tecnificació esportiva i adquisició de material immobilitzat d'ús exclusiu en els dits programes durant l'any 2012.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6694

Data del DOGV
:   18-01-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/433


Data del document
:   10-01-2012

Organisme emissor
:   Consell Valencià de l'Esport

Tipus de document
:   Resolució

Anàlisi jurídica

 Descriptors 

:   * Consell Valencià de l'Esport
    * ajuda pública

RESOLUCIÓ de 10 de gener de 2012, de la presidenta del Consell Valencià de l'Esport, per la qual es convoquen subvencions destinades a les federacions esportives de la Comunitat Valenciana per al desenvolupament de programes de tecnificació esportiva i adquisició de material immobilitzat d'ús exclusiu en els dits programes durant l'any 2012. [2012/433]
La Llei 2/2011, de la Generalitat Valenciana, de 22 de març, de l'Esport i l'Activitat Física de la Comunitat Valenciana, establix en l'article 17 la inclusió dels esportistes d'elit de la Comunitat Valenciana en programes de tecnificació esportiva i plans especials de preparació en coordinació amb les federacions esportives.
La Generalitat subvenciona anualment a algunes federacions esportives de la Comunitat Valenciana que desenvolupen programes de tecnificació esportiva. En el seguiment d'estos programes s'ha posat de manifest la necessitat de continuar amb esta línia d'actuació que permet a les federacions millorar la preparació dels esportistes destacats.
En virtut d'això, i fent ús de les competències assignades en la Llei 3/2006, de 12 de maig, de la Generalitat, de Creació del Consell Valencià de l'Esport, i del Decret 170/2006, de 17 de novembre, del Consell, pel qual s'aproven els Estatuts del Consell Valencià de l'Esport, i d'acord amb el que establix el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana, resolc
Primer
Convocar la concessió de subvencions destinades a federacions esportives de la Comunitat Valenciana per al desenvolupament de programes de tecnificació esportiva i adquisició de material immobilitzat durant l'any 2012, per un import global màxim de 240.000 euros que es repartirà de la manera següent:
- Per a subvencionar el desenvolupament de programes de tecnificació, 195.000 euros a càrrec del capítol IV, línia T3139000, dels pressupostos del Consell Valencià de l'Esport per a l'any 2012.
- Per a subvencionar les inversions en material immobilitzat per al seu ús exclusiu en els programes de tecnificació que es subvencionen segons l'apartat anterior, hi ha un crèdit de 45.000 euros a càrrec del capítol VII, línia T2521000, dels pressupostos del Consell Valencià de l'Esport per a l'any 2012. Este crèdit podrà ampliar-se o minorar-se, fins a l'import total de l'esmentada línia que ascendix a 90.000 euros, en funció de les subvencions que es concedisquen pel mateix concepte en la convocatòria per al desenvolupament dels plans d'especialització esportiva i adquisició de material immobilitzat durant 2012.
Segon
Aprovar les bases per les quals es regula esta convocatòria de subvencions a les federacions esportives de la Comunitat Valenciana que figuren com a annex I de la present resolució.
Tercer
Que les ajudes convocades per la present convocatòria no precisen notificació a la Comissió Europea per no reunir els requisits de l'article 107 del TFUE, segons disposa el Decret 147/2007, de 7 de setembre, del Consell, ja que estes no suposen cap avantatge econòmic atés que les entitats a què van dirigides les subvencions no desenvolupen activitats econòmiques en què s'oferisquen al mercat béns o servicis, per la qual cosa no hi ha possibilitat de falsejament de la competència.
Quart
La present resolució produirà efectes a l'endemà de la seua publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú i 10, 14 i 46 de la Llei Reguladora de la Jurisdicció Contenciosa Administrativa, la present resolució, que posa fi a la via administrativa, podrà ser recorreguda potestativament en reposició o bé s'haurà de plantejar directament recurs contenciós administratiu en els terminis i davant dels òrgans que s'indiquen a continuació:
a) El recurs potestatiu de reposició haurà d'interposar-se davant de la consellera de Turisme, Cultura i Esport-presidenta del Consell Valencià de l'Esport en el termini d'un mes a comptar de l'endemà de la publicació de la present resolució en el Diari Oficial de la Comunitat Valenciana.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació de la present resolució en el Diari Oficial de la Comunitat Valenciana.
València, 10 de gener de 2012.- La consellera de Turisme, Cultura i Esport-presidenta del Consell Valencià de l'Esport, p.d. (Resolució de 29.12.2006, DOCV núm. 5435) el secretari autonòmic de Cultura i Esport-vicepresident del Consell Valencià de l'Esport: Rafael Ripoll Navarro.
ANNEX I
Bases per les quals es regula la convocatòria de subvencions destinades a les federacions esportives de la Comunitat Valenciana per al desenvolupament de programes de tecnificació esportiva i adquisició de material immobilitzat durant l'any 2012
Primera. Beneficiaris
Podran sol·licitar estes subvencions les federacions esportives inscrites en el Registre d'Entitats Esportives de la Comunitat Valenciana, exclusivament per a desenvolupar un o més programes de tecnificació esportiva i que reunisquen els requisits establits en esta resolució i en l'article 13 de la Llei 38/2003, de 17 de novembre, General de Subvencions.
Segona. Objecte i aplicació de les subvencions
2.1. Les subvencions a càrrec del capítol IV dels pressupostos del Consell Valencià de l'Esport, línia T3139000, objecte de la present convocatòria, estaran destinades a sufragar part de les despeses ocasionades pel desenvolupament d'un programa de tecnificació esportiva d'acord amb els requisits especificats en les bases que es desenvolupen a continuació.
2.2. Les subvencions a càrrec del capítol VII dels pressupostos del Consell Valencià de l'Esport, línia T2521000, s'aplicaran a l'adquisició de material immobilitzat de caràcter esportiu o un altre, per a la seua utilització exclusiva en els programes de tecnificació esportiva a què es referix l'apartat anterior, que es subvencionen en 2012 a càrrec de la present convocatòria, així com en els plans d'especialització esportiva que es subvencionen d'acord amb la seua corresponent convocatòria.
La subvenció per este concepte no superarà, en cap cas, el 85% del cost total de l'adquisició, sent el 15% restant aportació de la federació.
Tercera. Definició i objectiu dels programes de tecnificació esportiva
3.1. Els programes de tecnificació esportiva engloben aquelles actuacions dirigides a la millora del rendiment esportiu i l'obtenció de resultats qualitatius i quantitatius dels esportistes de la Comunitat Valenciana seleccionats per a estos, a través d'entrenaments i concentracions i, excepcionalment, amb la participació en determinades competicions nacionals i/o internacionals, com a part de la seua preparació específica, quedant totalment excloses totes les competicions denominades campionats d'Espanya.
A l'efecte d'esta convocatòria, s'entendrà com a programa o projecte de tecnificació esportiva aquell que arribe a un mínim d'hores mensuals d'entrenament específic de tecnificació, de mitjana anual, bé siga de caràcter físic, tècnic, tàctic o d'una altra índole.
Esta mitjana es fixa, a l'efecte d'esta convocatòria, en 12 hores mensuals d'entrenaments específics, durant el període que dure la temporada, al marge de qualsevol altra activitat que poguera ser desenvolupada com a programa de tecnificació. Haurà de tindre almenys una instal·lació principal, amb un horari concret i amb la dedicació d'un/a entrenador/a específic/a, on es desenvolupen els entrenaments i on hagen d'assistir els esportistes inclosos, a més d'aquelles altres concentracions o activitats temporals que puguen realitzar-se.
3.2. L'objectiu d'estos programes és elevar el nivell del rendiment esportiu dels esportistes que n'estiguen immersos i la seua possible incorporació als programes de suport a esportistes d'alt nivell del Consell Superior d'Esports.
3.3. No suposaran en cap cas objectiu d'estos programes les despeses ocasionades per la participació dels esportistes i/o tècnics dels esmentats programes en els diferents campionats oficials d'Espanya, ja siguen individuals, de seleccions, de comunitats autònomes, universitaris, de federacions, de clubs, fases de sector o semblants.
Quarta. Selecció dels esportistes integrants dels programes de tecnificació
4.1. La selecció dels esportistes integrants del programa serà a compte de la federació esportiva autonòmica corresponent, sempre basant-se en els criteris que es determinen en el projecte, havent de complir els requisits següents:
a) Estar en possessió de la corresponent llicència oficial i en vigor de la federació esportiva autonòmica de la Comunitat Valenciana.
b) Complir 17 anys o més durant l'any per al qual es convoca la subvenció.
c) No estar inclòs en un pla d'especialització esportiva desenvolupat a Cheste.
d) Estar empadronat, en el moment de la seua inclusió, a un municipi de la Comunitat Valenciana.
e) Nivell esportiu: almenys el 75% dels seleccionats que componguen el grup hauran de ser esportistes d'elit de nivell A o B, inclosos en les dos últimes llistes anuals publicades en el DOCV, o bé haver assolit un dels huit primers llocs en els dos últims campionats d'Espanya oficials i reconeguts per la federació espanyola corresponent o haver assolit un dels tres primers llocs en l'últim campionat autonòmic; en ambdós casos en la categoria juvenil o superior (major de 16 anys).
4.2. Si la federació esportiva incloguera algun esportista que no reunisca els requisits assenyalats, haurà de justificar adequadament la necessitat de la seua inclusió, quedant facultada la comissió d'avaluació establida en la base sèptima per a la seua valoració i possible admissió al programa.
Cinquena. Despeses subvencionables
5.1. Les subvencions concedides es destinaran a sufragar les despeses ocasionades pel desenvolupament d'un programa de tecnificació esportiva, únicament i exclusivament en relació amb:
a) Personal tècnic: honoraris a través de nòmines, factures i rebuts legals.
b) Entrenaments i/o concentracions: despeses d'allotjament, locomoció i restauració d'esportistes i tècnics del programa, relacionades exclusivament amb els entrenaments específics de tecnificació i amb les concentracions a este efecte.
c) Excepcionalment, la participació en competicions nacionals i/o internacionals, com a part de la preparació esportiva general: despeses d'allotjament, locomoció, restauració i inscripció d'esportistes i tècnics del programa per l'assistència a competicions que figuren en el projecte, i segons allò que s'ha indicat en el punt 3.3.
d) Altres despeses degudament detallades i justificades, excepte material immobilitzat.
5.2. La suma total de les despeses incloses en els quatre apartats anteriors que perceba directament el personal tècnic no podrà superar el 60% de la subvenció concedida.
Sisena. Sol·licituds i documentació
6.1. Les sol·licituds es realitzaran per mitjà d'instància dirigida al Consell Valencià de l'Esport, segons el model que figura com a annex II de la present resolució.
La sol·licitud la firmarà qui ostente la representació de la federació esportiva corresponent de la Comunitat Valenciana i presentarà document que ho acredite, en cas de no constar en el Consell Valencià de l'Esport.
6.2. La instància s'acompanyarà dels documents següents:
6.2.1. Projecte esportiu de cada programa de tecnificació en el qual s'especificaran els punts següents:
a) Criteris tècnics aplicats per la federació per a la selecció dels esportistes que compondran el grup.
b) Relació d'esportistes que formen el grup, indicant la condició d'esportista d'elit, any de naixement, categoria, millors resultats esportius internacionals, nacionals i autonòmics obtinguts l'any anterior, i objectius esportius concrets, quantificables i mesurables quant a resultats per a la present temporada.
c) Personal tècnic responsable del programa: coordinador/a i tècnics, entrenadors, preparadors físics, psicòlegs, fisioterapeutes, massatgistes, metges, etc., especificant quina és la titulació de cadascun d'ells.
d) Activitats específiques que van a realitzar-se com a programa de tecnificació durant l'any 2012: entrenaments, concentracions, proves medicoesportives, controls físics, etc.; indicant, en tot cas, quins esportistes són els implicats, així com horaris, dates i seus.
e) Relació de competicions nacionals i/o internacionals, en les quals, excepcionalment, es va a participar com a part de la preparació dels esportistes del programa, indicant seus, dates i esportistes del programa que participaran en cadascuna d'estes, exceptuant els campionats d'Espanya segons indica la base 3.3 de la present convocatòria.
6.2.2. Pressupost total detallat d'ingressos i despeses del programa de tecnificació per a l'any 2012, referit als conceptes indicats en la base quinta.
6.2.3. Fitxa de manteniment de tercers en la que conste la titularitat del compte bancari on es vullga rebre la subvenció sol·licitada, segons el model inclòs com a annex IV d'esta resolució, o, si és el cas, indicar en la sol·licitud si s'ha presentat ja en una altra convocatòria d'este o un altre any, assenyalant en quina.
6.2.4. Documentació acreditativa de que es troben al corrent de les seues obligacions tributàries i davant de la Seguretat Social, per mitjà de certificat referit al moment de finalització del termini de presentació de sol·licituds, en la forma establida en l'Orde de 30 de maig de 1996, de la Conselleria d'Economia i Hisenda, l'article 2 de la qual remet indirectament al Reial Decret 1098/2001, articles 13 i 14, per derogació del Reial Decret 390/1996.
Per al seu emplenament el beneficiari podrà:
- Autoritzar expressament el Consell Valencià de l'Esport per a demanar davant dels òrgans competents les dades expressives d'estar al corrent en el compliment de les obligacions tributàries (estatals i comunitat autònoma) i davant de la Seguretat Social, per mitjà de l'emplenament de l'apartat G de la sol·licitud.
- En el supòsit de no-autorització, el beneficiari haurà de presentar certificat del seu compliment, excepte quan ja s'hagen presentat, dins del mateix exercici econòmic, davant del Consell Valencià de l'Esport, en compliment de la mateixa o semblant convocatòria de subvencions, sempre que s'indique expressament en quina convocatòria han sigut presentats i que tals certificats estiguen vigents en eixe moment.
6.2.5. Declaració responsable de no estar incurs en les prohibicions per a obtindre la condició de beneficiari assenyalades en l'article 13, de la Llei 38/2003, de 17 de novembre, General de Subvencions. Esta declaració està inclosa en l'apartat D de la sol·licitud de subvenció.
6.3. Les sol·licituds de subvenció per a adquisicions de material immobilitzat de caràcter esportiu o un altre es realitzaran per mitjà d'instància dirigida al Consell Valencià de l'Esport segons el model que figura com a annex III de la present resolució. Les sol·licituds s'acompanyaran del pressupost de l'immobilitzat que va a adquirir-se elaborat amb data actual per una firma comercial i un informe federatiu que justifique la necessitat i beneficis esportius d'adquirir el material immobilitzat, esportiu o un altre, per a la millora del rendiment de l'esportista de tecnificació en les actuacions del programa. Si l'import total de la despesa supera els 18.000 euros, a més de l'informe, es presentaran els tres pressupostos que, en aplicació de l'article 31.3 de la Llei General de Subvencions, modificat por la disposició final cinquena de la Llei 14/2011, de la Ciència, la Tecnologia i la Innovació, ha de sol·licitar el beneficiari per a les despeses d'adquisició d'equipament, llevat que per les especials característiques de la despesa subvencionada, no existisca en el mercat suficient nombre d'entitats que el subministren, o llevat que la despesa s'haguera realitzat amb anterioritat a la sol·licitud de la subvenció. L'import de la subvenció que es puga concedir serà en funció de la proposta econòmica més avantatjosa.
Així mateix, s'acompanyarà d'un llistat del material adquirit i subvencionat en els últims dos anys.
6.4. Tots els documents que s'aporten hauran de ser originals.
6.5. A més de la informació i documentació assenyalada, el Servici d'Esport d'Elit, Alt Rendiment i Formació Esportiva del Consell Valencià de l'Esport, com a òrgan instructor, podrà, en qualsevol moment de la tramitació de l'expedient, demanar qualsevol altra que considere necessària per al millor coneixement i comprensió de l'aplicació de la subvenció.
6.6. Les sol·licituds es presentaran en el registre del Consell Valencià de l'Esport, en els de les seues delegacions territorials d'Alacant, Castelló o València, o en qualsevol dels llocs a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En cas d'enviament per correu certificat, la presentació de la documentació en l'oficina de correus corresponent haurà d'efectuar-se en sobre obert, a fi que en la capçalera del primer full de la documentació presentada es facen constar clarament el nom de l'oficina i la data, lloc, hora i minut de l'admissió.
Quan la sol·licitud no es presente en cap dels registres dependents del Consell Valencià de l'Esport, es recomana avisar per fax (núm. 897715230) al Consell Valencià de l'Esport.
6.7. El termini de presentació d'instàncies finalitzarà el 10 de febrer de 2012. L'incompliment d'este termini determinarà automàticament l'exclusió.
6.8. Quan la sol·licitud no reunisca els requisits o falte algun document complementari de què en cada cas s'exigisquen, es requerirà als interessats perquè ho esmenen en el termini de deu dies, amb indicació que, si així no ho feren, se'ls tindrà per desistit de la seua petició, prèvia resolució dictada a este efecte.
Setena. Valoració de les sol·licituds i resolució del procediment
7.1. Als efectes previstos en esta resolució, es constituirà una comissió tècnica d'avaluació formada per cinc membres designats pel vicepresident del Consell Valencià de l'Esport, encarregada de l'estudi i valoració de les sol·licituds presentades.
7.2. La valoració de les sol·licituds s'efectuarà atenent els criteris següents:
7.2.1. Valoració dels programes de tecnificació esportiva:
La comissió valorarà els possibles programes de tecnificació esportiva en funció de les consideracions següents:
A) Per als programes que han rebut subvenció l'any anterior, fins a un màxim de 150 punts aconseguits pels conceptes següents:
1. Experiència i valoració del funcionament del programa en anys anteriors: Fins a 100 punts:
1.a) Anys de permanència continuats amb subvenció concedida pel Consell Valencià de l'Esport per a programes de tecnificació, a un punt per any: fins a 10 punts.
1.b) Valoració del seguiment de l'últim programa subvencionat: fins a 60 punts
- Consecució d'objectius de l'any anterior: fins a 20 punts.
- Coordinació del programa, presentació d'informes, contingut d'estos, compliment dels terminis, justificacions, etc.: fins a 20 punts
- Adequació del programa desenvolupat durant l'any al projecte presentat al seu dia i utilització dels servicis de suport a l'esportista en els centres dependents del Consell Valencià de l'Esport: fins a 20 punts.
1.c) Finançament del programa: fins a 20 punts:
- Percentatge corresponent al suport econòmic d'altres entitats segons la liquidació del pressupost del programa de l'any anterior: fins a 10 punts.
- Percentatge del total de despeses corresponent al coordinador i als tècnics del programa: fins a 10 punts.
1.d) Esportistes del programa de l'any anterior: fins a 10 punts
- Esportistes que van formar el grup i que apareixen en les dos últimes llistes d'esportistes d'elit de la Comunitat Valenciana publicades en el DOCV, en els nivells A o B: fins a 10 punts.
2. Projecte esportiu presentat per a l'any 2012: fins a 50 punts.
a) Nivell dels esportistes sobre resultats presentats: fins a 20 punts.
b) Activitats plantejades per al desenvolupament del programa al llarg de l'any, ben sovint d'actuacions diària, setmanal, mensual o altres i quadre tècnic per al desenvolupament de les dites activitats: fins a 25 punts.
c) Adhesió de la federació esportiva a la Targeta Esportiva a través del corresponent conveni: fins a 5 punts.
B) Per als projectes de programes de federacions esportives que no hagen rebut subvenció del Consell Valencià de l'Esport l'any anterior, es considerarà la valoració referent al projecte esportiu presentat per a l'any 2012, sobre 50 punts, com figura en el paràgraf anterior.
La comissió valorarà en primer lloc els projectes presentats per les federacions esportives que van tindre subvenció per este concepte l'any anterior, a fi de donar continuïtat als programes esportius de tecnificació que ja s'estan desenvolupant, ja que es considera imprescindible la continuïtat en el temps com una de les formes ideals de complir els objectius generals d'estos programes de tecnificació. Posteriorment la comissió valorarà la resta de projectes presentats.
Finalitzada la valoració s'establirà un orde de prelació entre els projectes que hagen aconseguit superar els mínims punts per a cadascun dels dos casos considerats per la comissió i es realitzarà la distribució econòmica corresponent fins a esgotar el crèdit pressupostari.
7.2.2. Valoració de les sol·licituds de material immobilitzat.
La comissió valorarà exclusivament aquelles sol·licituds corresponents a programes de tecnificació que siguen subvencionats pel Consell Valencià de l'Esport durant 2012, fins a un màxim de 100 punts i amb el barem següent:
a) Adequació del material sol·licitat quant al pressupost de despeses previstes, en relació amb el programa: fins a 20 punts.
b) Adequació del material sol·licitat quant a la seua orientació i prioritat per a tecnificació i consideració de l'informe adjunt: fins a 20 punts.
c) No haver obtingut subvencions per este concepte per a ajudar al desenvolupament d'algun programa durant els dos últims anys: fins a 35 punts.
d) Aprofitament de la subvenció concedida per a este concepte en l'exercici passat: fins a 20 punts.
e) Adhesió de la federació esportiva a la Targeta Esportiva a través del corresponent conveni: fins a 5 punts.
La comissió proposarà la concessió de la subvenció únicament per als que justifiquen la necessitat adquisició del material objecte de la sol·licitud, segons l'informe el que es referix l'apartat 6.3. La comissió podrà proposar la denegació de la subvenció, total o parcial especialment en aquells casos en què el material sol·licitat siga semblant i substituïsca al ja subvencionat a la mateixa federació en els dos anys anteriors.
Atés que la sol·licitud d'una federació pot incloure diferent material, la comissió podrà proposar la concessió de tot o part d'este o, si és el cas, denegar la sol·licitud, especificant-se així en la resolució.
7.3. El crèdit destinat a subvencionar les inversions en material immobilitzat es distribuirà entre les subvencions concedides per esta convocatòria i les corresponents a la convocatòria de subvenció per al desenvolupament de plans d'especialització esportiva desenvolupats al Complex Educatiu de Cheste d'enguany.
7.4. No es concedirà subvenció en el cas de no haver justificat correctament la subvenció de l'any anterior, dins del termini i la forma escaient.
7.5. Una mateixa federació podrà sol·licitar subvenció per al desenvolupament de programes de tecnificació en diferents modalitats esportives sempre que es justifique documentalment esta necessitat. La subvenció màxima concedida a una federació per al desenvolupament dels seus diferents programes no podrà ser, en cap cas, superior als 50.000 euros, inclosa la subvenció per a l'immobilitzat material.
7.6. La comissió tècnica d'avaluació establirà una prelació entre les sol·licituds presentades per mitjà de la seua comparació, atenent els criteris de valoració fixats, establint la puntuació mínima en cada modalitat de subvenció en funció de la disponibilitat pressupostària i adjudicant només aquelles que hagen obtingut major valoració fins a l'esgotament del crèdit pressupostari consignat a este efecte.
7.7. Una vegada formalitzats els actes d'instrucció corresponents, la comissió tècnica d'avaluació elevarà, a través de l'òrgan instructor, la proposta de concessió o denegació al vicepresident del Consell Valencià de l'Esport, que resoldrà, per delegació de la presidenta del Consell Valencià de l'Esport, sobre l'ajuda i determinarà la quantia d'esta.
7.8. El vicepresident del Consell Valencià de l'Esport resoldrà la concessió o denegació de les sol·licituds presentades en el termini màxim de sis mesos des de la publicació de la convocatòria en el Diari Oficial de la Comunitat Valenciana. No obstant això, les sol·licituds sobre les quals no recaiga una resolució expressa en el termini de sis mesos des de la publicació de la convocatòria, s'entendran denegades. El Consell Valencià de l'Esport notificarà als interessats la resolució de concessió o denegació de les sol·licituds presentades dins del mateix termini de sis mesos.
Vuitena. Obligacions dels beneficiaris
8.1. Mantindre's en la situació que legitima la seua concessió i complir la finalitat de la subvenció concedida.
8.2. Acreditar el compliment dels requisits i condicions que determinen la concessió o gaudi de l'ajuda.
8.3. Sotmetre's a les actuacions de control financer que corresponen a la Intervenció General i a la Sindicatura de Comptes, en relació amb les subvencions i ajudes concedides.
8.4. Comunicar al Consell Valencià de l'Esport l'obtenció de subvencions, ajudes, ingressos o recursos per a la mateixa finalitat, procedents d'altres administracions o ens públics o privats. Esta comunicació haurà d'efectuar-se tan prompte com es conega i, en tot cas, amb anterioritat a la justificació dels fons percebuts.
8.5. Acreditar que es troba al corrent en el compliment de les seues obligacions tributàries i davant de la Seguretat Social, segons s'indica en la base 6.2.4.
8.6. Disposar dels llibres comptables per a garantir l'adequat exercici de les facultats de comprovació i control.
8.7. Conservar els documents justificatius de l'aplicació dels fons percebuts, inclosos els documents electrònics, en tant puguen ser objecte de les actuacions de comprovació i control.
8.8. Fer constar expressament en tota informació o documentació pròpia dels programes de tecnificació esportiva la col·laboració del Consell Valencià de l'Esport de la Generalitat.
8.9. Realitzar els programes per als que fóra concedida la subvenció serà d'exclusiva responsabilitat de l'entitat. Així mateix seran del seu càrrec els mitjans humans i materials que es precisen per al seu compliment, inclús les obligacions fiscals i de la Seguretat Social que es deriven d'estos.
8.10. Presentar al Consell Valencià de l'Esport les adaptacions tècniques i pressupostàries al projecte presentat en funció de la subvenció concedida, si és el cas, i a notificar qualsevol proposta de canvi o modificació del programa i pressupostos presentats, en el moment en què es produïsca.
8.11. Presentar la documentació següent:
a) Informe tècnic.
Es presentarà després de conéixer l'import de la subvenció i abans del 29 de juny de 2012 i constarà almenys dels noms, cognoms i data de naixement dels esportistes definitivament seleccionats, especificant les baixes i altes que s'han produït respecte al projecte inicial, les activitats desenvolupades com a programa fins a la data de presentació de l'informe i les previstes fins a final d'any. S'acompanyarà de les fitxes individuals de dades personals de tots els esportistes, segons el model que se'ls facilitarà, així com de l'adaptació tècnica i pressupostària a la subvenció concedida, si és el cas.
b) Memòria.
Es presentarà abans del 28 de desembre de 2012, seguint allò que s'ha dictat en la base onzena d'esta resolució. Per a confeccionar la dita memòria el Consell Valencià de l'Esport facilitarà un model. Si és el cas, s'inclourà també un inventari del material immobilitzat subvencionat per esta convocatòria, indicant almenys l'estat actual del mateix i el lloc on es troba emplaçat.
8.12. Procedir al reintegrament dels fons percebuts en els supòsits previstos en la base dotzena.
Novena. Modificació de la resolució de concessió
9.1. L'import de la subvenció concedida en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.
9.2. Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.
9.3. En el cas que s'augmentara la dotació pressupostària d'esta línia, l'augment es distribuiria entre els sol·licitants, sense obrir nou termini de sol·licituds, basant-se en els criteris establits en les presents bases.
Desena. Procediment de pagament i terminis de justificació
10.1. El lliurament de les subvencions s'ajustarà al següent:
a) Per a programes de tecnificació, es produirà a la finalització de les activitats, amb la justificació prèvia documental de les despeses corresponents a la realització de l'activitat objecte de la subvenció concedida. Este lliurament podrà ser d'una única vegada o en parts, amb la justificació prèvia del total o d'un mínim del 25% de la subvenció concedida.
b) Per a material immobilitzat, es realitzarà amb la justificació prèvia del total de la despesa efectuada.
10.2. Terminis de justificació:
Amb caràcter general, el termini de presentació de les justificacions conclourà el 31 d'octubre de l'any 2012, excepte per a les activitats que es desenvolupen exclusivament després d'esta data, i en este cas el termini conclourà el 10 de desembre de 2012.
El termini de presentació de les justificacions de les subvencions de material immobilitzat conclourà el 31 d'octubre de 2012.
Onzena. Justificació de la subvenció
11.1. El Consell Valencià de l'Esport abonarà la subvenció prèvia presentació de la siguiente documentació justificativa:
a) Una memòria d'actuació justificativa del compliment de les condicions imposades en la concessió de la subvenció, segons la base octava, apartat 8.11 b d'esta convocatòria, amb indicació dels punts següents:
a.1) Resultats esportius obtinguts pels esportistes del programa en les competicions nacionals o internacionals disputades durant el present any.
a.2) Relació de convocats per la federació espanyola corresponent per a la selecció nacional.
a.3) Participants durant l'any 2012 amb la selecció autonòmica.
a.4) Compliment d'objectius dels esportistes del programa.
a.5) Llistat total d'esportistes inclosos en el programa de tecnificació durant l'any i qualsevol altra informació que la federació considere d'interés.
b) Una relació classificada de totes les despeses de l'activitat, amb indicació del creditor i del document, el seu import i data d'emissió. S'indicarà quines d'estes despeses són finançades amb la subvenció concedida pel Consell Valencià de l'Esport i la seua data de pagament. S'adjuntaran les factures originals, amb còpia, de les despeses subvencionades. Les factures originals es tornaran una vegada comprovades i segellades pel Consell Valencià de l'Esport.
c) Els tres pressupostos que, en aplicació de l'article 31.3 de la Llei General de Subvencions, modificat per la disposició final cinquena de la Llei 14/2011, de la Ciència, la Tecnologia i la Innovació, haja d'haver sol·licitat el beneficiari per a les despeses per prestació de servicis per empreses de consultories o assistència tècnica que superen la quantitat de 18.000?. L'elecció es farà d'acord amb criteris d'eficiència i economia, havent de justificar-se expressament en una memòria l'elecció, quan no corresponga a la proposta econòmica més avantatjosa.
d) Liquidació econòmica del pressupost, d'acord amb el projecte econòmic presentat, que es presentarà junt amb l'última relació classificada, segons l'apartat b).
11.2. Les subvencions concedides per a material immobilitzat a càrrec del capítol VII dels pressupostos del Consell Valencià de l'Esport, línia T2521000, es justificaran per mitjà d'una relació classificada de les despeses de l'adquisició del material, amb indicació del creditor i del document, el seu import, data d'emissió i data de pagament. S'adjuntaran les factures originals, amb còpia, que es tornaran una vegada comprovades i segellades pel Consell Valencià de l'Esport. Quan la despesa subvencionada supere la quantia de 18.000 euros, l'elecció entre les tres ofertes presentades es realitzarà d'acord amb criteris d'eficiència i economia, havent de justificar-se expressament en una memòria l'elecció quan no corresponga a la proposta econòmica més avantatjosa de les presentades en la sol·licitud de la subvenció.
11.3. Els justificants integrants de cada compte justificatiu hauran de complir els requisits establits en el Reial Decret 1496/2003, de 28 de novembre.
11.4. Queden exclosos de la possibilitat de la seua justificació amb fons procedents de la subvenció del Consell Valencià de l'Esport, les despeses ocasionades per:
- Adquisició d'immobilitzat, excepte per a les subvencions a càrrec del capítol VII dels pressupostos del Consell Valencià de l'Esport, línia T2521000.
- Adquisició de béns destinats a la venda.
- Tributs (excepte l'IVA no repercutit).
- Aportacions a sistemes complementaris de pensions.
- Multes i recàrrecs per pròrroga o constrenyiment imposat per qualsevol administració pública.
- Els bitllets emesos i no utilitzats.
- Despeses extres d'hotel o semblant, bar, minibar, etc.
- Indemnitzacions per acomiadament.
- Indemnitzacions per raó de servici que superen les quanties exceptuades de gravamen establides en la legislació vigent de l'IRPF.
- Despeses sumptuàries.
11.5. Amb caràcter general, no podran justificar-se a càrrec de la subvenció del Consell Valencià de l'Esport totes aquelles despeses que es financen amb aportacions directes d'esportistes, clubs o tècnics, com llicències esportives, mutualitats, quotes de curset, etc.
Dotzena. Reintegrament i/o revocació de les subvencions
12.1. Procedirà el reintegrament de les quantitats percebudes i l'exigència de l'interés de demora des del moment del pagament de la subvenció o, si és el cas, la revocació de la subvenció, en els casos següents:
a) Incompliment de l'obligació de justificació.
b) Obtenció de la subvenció sense reunir les condicions requerides.
c) Incompliment de la finalitat per a la qual va ser concedida la subvenció.
d) Incompliment de les condicions imposades als beneficiaris amb motiu de la concessió de la subvenció.
e) Igualment, en el supòsit previst en la base 9.1, quan la subvenció principal siga la del Consell Valencià de l'Esport, procedirà el reintegrament de l'excés obtingut sobre el cost de l'activitat desenvolupada.
f) Així com tots aquells casos que establix el capítol I del títol II de la Llei 38/2003, de 17 de novembre, General de Subvencions.
12.2. Els supòsits de reintegrament s'establixen sense perjuí dels casos en què procedisca incoar un expedient sancionador d'acord amb el que establixen els articles 52 i següents de la Llei General de Subvencions.
Tretzena. Legislació aplicable
En tot allò no previst en esta resolució, els beneficiaris es sotmetran al que establix el Text Refós de la Llei d'Hisenda Pública de la Generalitat Valenciana, la Llei de Pressupostos de la Generalitat per a l'exercici de què es tracte i allò que s'ha regulat en la Llei 38/2003 General de Subvencions.